Pia Adelsteen (DF), 2014-05-13:
Tak for det.
Egentlig er det jo sjovt, når vi har de her EU-debatter og sådan et forslag om en vejledende folkeafstemning, at debatten altid kommer hen på spørgsmålet: Jamen er det nu noget, vi behøver, eller er det noget, vi ikke behøver?
For Dansk Folkeparti er det altså vigtigt, at vi får spurgt borgerne med rimelig jævne mellemrum, og – må jeg sige – især når det drejer sig om EU-politikken.
For når vi har valg til Folketinget, hvad diskuterer vi så?
Vi diskuterer meget indenrigspolitik, på trods af at den er påvirket meget af EU, men vi diskuterer yderst sjældent EU-politik.
Det er selvfølgelig smadderærgerligt.
Jeg har forsøgt rigtig mange gange at tage den debat op, når vi har siddet ude til vælgermøder, men der er altså en del partier i Folketinget, som ikke ønsker at tage debatten.
Og så tror jeg desværre også, at en del borgere føler, at det er sådan lidt fjernt, og at man hellere vil diskutere, hvor børnehaverne skal være, og hvordan vores arbejdsmarkedspolitik osv. er.
Jeg synes en gang imellem, det er deprimerende, når vi taler om sådan noget som en bankunion, som vi har diskuteret i meget lang tid i Europaudvalget, at høre ministeren sige, at det har man endnu ikke taget stilling til.
Jeg har i forbindelse med europaparlamentsvalget siddet i en debat med kandidater til Europa-Parlamentet, hvor der i hvert fald var flere – også fra regeringspartierne – som meget klart sagde: Vi ønsker at være med i en bankunion.
Så kunne det jo være rigtig fint, hvis man var afstemt med sin regering herhjemme i hvert fald om lige præcis det.
Jeg kan forstå, at det, man afventer, er en analyse af hele banksektoren – noget, som jeg mener vi får sådan med rimelig jævne mellemrum, specielt set i lyset af at vi da har lavet tre bankpakker i Danmark.
Så man burde da have rimelig tjek på den banksektor og ikke behøve så stor en analyse.
Men det kan selvfølgelig godt tage sin tid, kan jeg se, hvis man skal analysere banksektoren i 28 medlemslande, før man kan tage stilling til, om man ønsker at være en del af en bankunion.
Det er jo lige præcis det, det her drejer sig om.
Så tror jeg også, at det i bund og grund drejer sig om, at man vil have juristerne til at vurdere, om der er tale om suverænitetsafgivelse.
Og det er jo netop det, vores, Dansk Folkepartis, forslag går ud på, nemlig at vi holder en vejledende folkeafstemning.
Det er set før i forbindelse med det indre marked, og jeg er udmærket godt klar over, at det må være svært for et flertal i Folketinget at gå imod, hvad en vejledende folkeafstemning siger – hvis det var tilfældet, for det ved man jo ikke på forhånd.
Det er jeg udmærket godt klar over.
Men alt andet lige må det være rigtigt at spørge befolkningen, når det drejer sig om sådan nogle vigtige beslutninger.
Derfor undrer det mig.
Jeg forstår ikke begrundelserne, men det er så fint nok.
Det er jo mit problem, kan man sige.
Jeg synes, det var dejlig befriende at høre, at man bare sagde klart ja – især fra et parti, der endnu ikke ved, om de vil med i euroen, synes jeg det er rigtig dejligt at høre, at de overhovedet ikke er i tvivl om, at de vil med i en bankunion, som trods alt er lavet for at redde euroen eller i hvert fald redde de lande, som har euroen, fra at træde ud af den.
Desværre er der andre partier, som normalt siger ja til alt fra EU – her taler jeg om Venstre og Konservative, som jo talte med én tunge i dag, og så regeringen – som væver lidt i det og ikke vil gå med til at spørge folket.
Tak til Liberal Alliance og Enhedslisten for støtten.
Jeg synes også, det er dejligt at høre, at de i hvert fald i meget klar tale siger, at de synes, vi skal spørge borgerne.
Tak for det.